DA Den Europæiske Unions Tidende CE 84/110

(2004/C 84 E/0147)

SKRIFTLIG FORESPØRGSEL E-3895/03

af Paul Rübig (PPE-DE) til Kommissionen

(17. december 2003)

Om: Målkonflikter mellem vandrammedirektivet, direktivet om vedvarende energi, direktivet om handel med emissionscertifikater og målene for forsyningssikkerhed — med Østrig som eksempel

Mens andelen af vedvarende energi skal stige fra 70 til 78,1 % inden 2010, hvilket understøttes af den belastning, der med det nye direktiv om handel med emissionscertifikater lægges på den termiske produktion, vurderer den østrigske reguleringsmyndighed for el- og gasmarkedet, E-Control, at gennemførelsen af vandrammedirektivet vil betyde, at 5-15 % af den nuværende vandkraftproduktion vil bortfalde. Dermed falder den vedvarende energis andel af el-produktionen i Østrig med 1,5-4,5 TWh årligt, hvilket der kun delvis kan kompenseres for igennem en udbygning af produktionen af økologisk energi, som kun er mulig ved hjælp af kraftig subventionering.

Regner man med en moderat stigning i el-forbruget på 1,7-3 %, vil den reducerede termiske produktion som følge af CO2 -kvoterne desuden resultere i et dækningsdeficit på 16-25 TWh årligt, som må dækkes ved import, hvilket vil gøre det vanskeligt at opretholde den høje forsyningssikkerhed på grund af de stadig eksisterende mangler ved 380 kV-højspændingsnettet i Steiermark og Salzburg. Det viste en næsten total strømafbrydelse i august med al tydelighed. Den vedvarende energis andel af el-forbruget i Østrig ville dermed falde betydeligt.

Hvilke prioriteringer mener Kommissionen der bør gælde i forbindelse med den nationale gennemførelse af de nævnte direktiver og målene i slutrapporten om grønbogen »På Vej mod en europæisk strategi for energiforsyningssikkerhed«, og hvordan kan der efter dens opfattelse føres en konsekvent politik i betragtning af disse målkonflikter?

Svar afgivet på Kommissionens vegne af Loyola de Palacio

(25. februar 2004)

Kommissionen er enig i, at en bæredygtig tilgang til energiforsyningssikkerhed indebærer, at målsætningerne for energiområdet stemmer overens med forpligtelser på andre politikområder, f.eks. miljø- og konkurrencepolitik. Det var et af de centrale temaer i Kommissionens grønbog om energiforsyningssikkerhed (1). Som det blev anført i den afsluttende rapport om grønbogen (2), mener Kommissionen, at den mest effektive måde at imødegå udfordringerne på er ved at styrke samordningen af de foranstaltninger, som har indflydelse på forsyningssikkerheden.

Kommissionen er bekendt med, at Østrig har meget ambitiøse mål på området vedvarende energi. At nå en stor andel af vedvarende energi og den dermed forbundne nedbringelse af udledningen af CO2, er vigtige miljømål. Samtidig er der dog også andre miljøaspekter, som der må tages hensyn til. Vandrammedirektivet (3) er først ved at blive gennemført (miljøvurdering og økonomisk analyse, udarbejdelse af forvaltningsplaner for vandløbsoplande), så det er for tidligt at kvantificere nedgangen i vandkraftproduktion på nuværende tidspunkt. I den nylige rapport om gennemførelsen af direktivet om vedvarende energi (4) i Østrig gjorde de østrigske myndigheder Kommissionen opmærksom på vandrammedirektivets virkninger på energiproduktion fra vedvarende energikilder i Østrig. Kommissionen følger nøje problematikken og vil styrke dialogen med medlemsstaterne yderligere med henblik på opfyldelse af begge direktivers miljømål, uden at ét direktivs mål skal stå tilbage for det andet direktivs mål.

For så vidt angår infrastrukturen, sigter Kommissionens nylige forslag om investeringer i elektricitetsinfrastrukturen (5) mod at tilgodese behovet for en mere omfattende sammenkobling af det voksende indre marked for energi. Sådanne investeringer vil både øge potentialet for et marked med reel konkurrence og bidrage til forsyningssikkerheden. Udbygningen af det østrigske net er udpeget som en af de vigtigste opgaver i denne forbindelse. I forslagene opfordres medlemsstaterne også til at udarbejde en klart defineret strategi for at skabe ligevægt mellem udbud og efterspørgsel.

(1) KOM(2000) 769 endelig udg.

(2) KOM(2002) 321 endelig udg.

(3) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000.

(4) Europa-Parlamentets og Rådets direktiv 2001/77/EF den 27. september 2001 om fremme af elektricitet produceret fra vedvarende energikilder inden for det indre marked for elektricitet, EFT L 283 af 27.10.2001.

(5) KOM(2003) 739 endelig udg. og KOM(2003) 740 endelig udg.